<classify> Bidvest Wits inadai haikuchezesha kikosi chao cha kwanza katika michezo yote miwili dhidi ya Azam FC, huku Hunt akisema waliamua kutoa nafasi zaidi kwa vijana wao badala ya kugharamika kufanya maandalizi katika kikosi cha kwanza kwa kuwa ni gharama kubwa.Katika mchezo huo uliofanyika Uwanja wa Azam Complex Chamazi, Dar es Salaam, Azam ilishinda mabao 4-3, hivyo kusonga mbele kwa jumla ya mabao 7-3 baada ya mchezo wa kwanza Azam kushinda mabao 3-0 nchini Afrika Kusini.Hata hivyo, kutolewa kwenye mashindano hayo hakujamshtua Hunt, ambaye alisema walitoa kipaumbele zaidi katika michuano ya Ligi Kuu ya Afrika Kusini PSL kwa kuwa huwalipa zaidi kuliko michuano ya Kombe la Shirikisho.Ni kweli kuna wachezaji hatujawaleta kwa sababu wanaendelea kufanya maandalizi ya ligi, tumelenga zaidi kwenye ligi kuliko michuano hii kwa kuwa ina gharama kubwa za maandalizi, fedha ambazo tunaona ni afadhali kufanya uwekezaji katika soka la vijana, alisema.Hunt alisema lengo lao ni kupigania ligi na kuchukua ubingwa ili kupata fedha nyingi zitakazowapa faida ya kuendeleza kituo chao cha soka. Timu hiyo inashika nafasi ya pili ikiwa na pointi 48 nyuma ya Mamelodi Sundowns yenye pointi 52.  <topic>: MICHEZO 